Der er ikke mange landsbybagerier tilbage. Og nu bliver der et mindre. For et af de sidste landsbybagerier, Hørby Bageri, lukker med udgangen af denne uge. Det sker efter 41 år med samme ejere. Hele ugen er det strømmet ind med kunder, der kommer ind for at sige pænt farvel. - Det er rigtigt hårdt. Jeg kan også mærke nu, at jeg bliver rørt. Alle kommer og siger pænt farvel, fordi det har de brug for, og det har vi også brug for. Gennem 41 år får man en relation til alle, siger Helle Madsen. - Jeg kommer da til at savne mine kunderne - 100 procent - men jeg kommer også til at savne at bage. Jeg har aldrig prøvet andet, siger Jan Eriksen. Fredag mødte eleverne fra Hørby Efterskole op for at syge farvelsang til bagerparret. Det blev en tårevæddet seance for bagerne, der nu skal på pension. - Jeg synes ikke rigtig, jeg kan finde noget glæde i det. Men vi vil gerne bruge vores tid på vores børn og børnebørn, for det har vi ikke haft så meget af, og så kunne vi godt tænke os at holde noget sommerferie, for det har vi aldrig prøvet, siger Helle Madsen. Det er ikke lykkedes at finde nogen til at overtage bagerforretningen i Hørby, hvor parret siger stop efter 41 år, fordi kroppen ikke længere er helt så ung og frisk, som den har været.

Referat:
Hele efterskolen mødte op for at synge farvelsang til bager-parret.